stanford-oval/wikipedia huggingface dataset:
Grauman’s Chinese Theatre
Luettelo käden- ja jalanjälkiseremonioista päiväyksineen > 2010-luku

Jerry Bruckheimer (17. toukokuuta 2010)
Cher (18. marraskuuta 2010)
Robert Duvall (5. tammikuuta 2011)
Kobe Bryant (19. helmikuuta 2011)
Helen Mirren (28. maaliskuuta 2011)
Peter O'Toole (30. huhtikuuta 2011)
Jennifer Aniston (7. heinäkuuta 2011)
Mickey Rourke (31. lokakuuta 2011)
Alvin ja pikkuoravat (1. marraskuuta 2011)
Robert Pattinson, Kristen Stewart ja Taylor Lautner (3. marraskuuta 2011)
Rita Moreno, Russ Tamblyn ja George Chakiris (15. marraskuuta 2011)
David Guetta (3. joulukuuta 2011)
Michael Jackson (Michael Jacksonin lapset) (26. tammikuuta 2012)
Kim Novak (14. huhtikuuta 2012)
Christopher Nolan (7. heinäkuuta 2012)
Robert De Niro (4. helmikuuta 2013)
Jane Fonda (27. huhtikuuta 2013)
Jerry Maren (18. syyskuuta 2013)
Sandra Bullock (25. syyskuuta 2013)
Feng Xiaogang (1. marraskuuta 2013)
Emma Thompson (7. marraskuuta 2013)
John Goodman (15. marraskuuta 2013)
Ben Stiller (3. joulukuuta 2013)
Jerry Lewis (12. huhtikuuta 2014)
Melissa McCarthy (2. heinäkuuta 2014)
Mel Brooks (8. syyskuuta 2014)
Peter Cullen (30. syyskuuta 2014)
Gena Rowlands (2. joulukuuta 2014)
Ethan Hawke (8. tammikuuta 2015)
Vince Vaughn (4. maaliskuuta 2015)
Christopher Plummer (27. maaliskuuta 2015)
Vin Diesel (1. huhtikuuta 2015)
Dwayne Johnson (19. toukokuuta 2015)
Justin Lin, Zhao Wei ja Huang Xiaoming (3. kesäkuuta 2015)
Katy Perry (9. syyskuuta 2015)
Jennifer Lawrence, Josh Hutcherson ja Liam Hemsworth (31. lokakuuta 2015)
Quentin Tarantino (5. tammikuuta 2016)
Francis Ford Coppola (29. huhtikuuta 2016)
Roland Emmerich (20. kesäkuuta 2016)
Tim Burton (8. syyskuuta 2016)
Jeffrey Katzenberg (29. syyskuuta 2016)
Jessica Chastain (3. marraskuuta 2016)
Donnie Yen (30. marraskuuta  2016)
Emma Stone ja Ryan Gosling (7. joulukuuta 2016)
Jeff Bridges (6. tammikuuta 2017)
Rob Reiner ja Carl Reiner (7. huhtikuuta 2017)
Ridley Scott (17. toukokuuta 2017)
Michael Bay (23. toukokuuta 2017)
Stan Lee (18. heinäkuuta 2017)
Kenneth Branagh (26. lokakuuta 2017)
Mariah Carey (1. marraskuuta 2017)
Lionel Richie (7. maaliskuuta 2018)
Cicely Tyson (27.huhtikuuta 2018)
Quincy Jones (27. marraskuuta 2018)
Pitbull (14. joulukuuta 2018)
Sam Elliott (7. tammikuuta 2019)
Billy Crystal (12. huhtikuuta 2019)
Robert Downey Jr., Chris Evans, Chris Hemsworth, Jeremy Renner, Scarlett Johansson, Mark Ruffalo, Kevin Feige (23. huhtikuuta 2019)
Johnny Galecki, Jim Parsons, Kaley Cuoco, Simon Helberg, Kunal Nayyar, Mayim Bialik, Melissa Rauch (1. toukokuuta 2019)
Keanu Reeves (14. toukokuuta 2019)
Kevin Smith ja Jason Mewes (14. lokakuuta 2019)
Kevin Hart (10. joulukuuta 2019)
Luettelo käden- ja jalanjälkiseremonioista päiväyksineen > 2020-luku

Patrick Stewart (13. tammikuuta 2020)
Muun muassa The Artistissa esiintynyt jackrussellinterrieri Uggie ikusti ensimmäisenä koirana jalanjälkensä teatterin edustan betonilaatalle kesäkuussa 2012.
Aiheesta muualla

Kuvia tai muita tiedostoja aiheesta Grauman’s Chinese Theatre Wikimedia Commonsissa
TCL Chinese Theatresin verkkosivut (englanniksi)
Usil

Usil oli etruskien auringon jumala. Kuvataiteessa hän oli suosittu hahmo, ja hänen kuvansa koristi muun muassa peilejä. Usil esitetään usein nousemassa merestä päänsä ympärillä auringon liekehtivä sädekehä ja tulipallo kummassakin kädessään. Hänet tunnettiin myös nimillä Cath tai Catha.
Kuvagalleria

Piirros Orvieton läheltä löydetystä pronssipeilistä, johon on kuvattu merestä nouseva Usil. Noin 500 eaa. Minneapolis Institute of Arts.
Vaunujen koriste noin vuodelta 500 eaa., joka esittää Usilia. Eremitaasi.
Urut (heimo)

| Urut |
| --- | --- |

Väkiluku:  150–4600
Asuinalueet:  Bolivia, Peru
Kielet:  espanja, uru†
Uskonnot:  katolilaisuus
Urut tai urot ovat intiaaniheimo Boliviassa. Viimeinen puhdasverinen uru, eräs nainen, kuoli vuonna 1959.
Inkojen aikoihin urut elivät 42 itsetehdyllä kelluvalla "saarella" Titicaca-järvessä, joka sijaitsee Etelä-Amerikan Andien ylätasangolla. Urujen saaret ovat viisi kilometriä lähteen Punon satamasta. Urujen saaret koostuvat enimmäkseen kelluvasta totorakaislasta, joiden suuret juurakot pitävät "saaria" koossa. Saaret on ankkuroitu köysillä pohjassa oleviin seipäisiin. Totorakaislaa syödään myös näläntunteen heikentämiseksi.
Kun inkat valtasivat Titicaca-järven alueet, urut joutuivat maksamaan veroja ja monet joutuivat orjiksi. Urut joutuivat espanjalaisvalloituksessa ahtaammalle kuin aimarat, jotka pitivät heitä alempana kansana. Urujen määrä laski nopeammin kuin aimaroiden espanjalaisvalloituksen takia. Jotkut ovat väittäneet uruja muinaisen Tiwanakun suurvallan johtajiksi. Jossain historian vaiheessa urut muuttivat mantereelle ja sekoittuivat muihin intiaaniheimoihin. Saarille palanneet urut ovat sekoitus eri heimoista.
Uruja on jäljellä enää 150–4600. Osa uruista on omaksunut modernin elämäntyylin ja joillakin heistä on jopa aurinkopaneeleilla toimivia televisioita. Urut pitävät yllä radioasemaa, joka toimii pääsaarelta käsin. Saarilla on myös kouluja, mutta lukioihin ja yliopistoihin päästäkseen urujen on mentävä läheiseen Punon kaupunkiin.
Aiheesta muualla

Kuvia tai muita tiedostoja aiheesta Urut (heimo) Wikimedia Commonsissa
Unnunkoski

Unnunkoski oli yksi Räisälän pitäjän kylistä kirkolta pohjoiseen pitäjän luoteisosassa Vuoksen varrella.
Historia

Varhaisimmat asutuslöydöt ovat kivikaudelta Härskeensaaresta ja rautakaudelta Hoppendorfinniemen pellosta. Jo 1600-luvulla Unnunkoskella esiintyi sukuniminä Haikonen, Javanainen, Kähönen, Köninki, Laukkanen, Matikka, Olkkonen, Orava, Parta, Patrakka, Puputti, Rouhiainen, Suutari, Vorne ja Väkiparta. Vuonna 1585 Unnunkoskella oli ortodoksinen kappeli, ja 1624 Köninginmäki luovutettiin Käkisalmen pappilalle.
Kylän ensimmäisen kaupan perusti Sutkenhovin omistanut käkisalmelainen kauppias Aleksander Kannin 1860-luvun alkupuolella. Seuraavan kauppaliikkeen avasi keskelle kylää, laivarannan lähelle kauppias Tuomas Javanainen vuonna 1892. Martti Laamanen avasi Räisälän osuuskaupan jakelupaikan vuonna 1907 ensin Virtakalliolle, sitten Puputin taloon. Pari vuotta myöhemmin osuuskaupan myymälä perustettiin Juho Suutarin taloon. Kaupat kannattivat huonosti.
Unnunkoskella vaikuttaneita taiteilijoita

Viljo Kojo vietti useita kesiä Unnunkoskella ikuistamassa maisemia ja ihmisiä kirjoihin ja tauluihin
paikkakunnan oma Katri Pusa
Liikenneyhteyksiä

Paras liikenneyhteys oli Vuoksea pitkin Käkisalmeen kaksi kertaa päivässä kulkeva laiva. Laivalla kuljetettiin valmistetut tuotteet Käkisalmen markkinoille. Liikennettä hoitivat höyrylaivat Ala-Vuoksi ja Käkisalmi.
Laivalaitureita
Unnunkosken laituri
Punkan laituri
Vätikän laituri
Pitkäsen laituri
Läheniemen (Rokkaniemen) laituri
Koska maantiet olivat kapeat, mutkaiset, mäkiset ja huonokuntoiset, jäivät ne etupäässä hevosilla ajettaviksi.
Aiheesta muualla

Vuoksi-laiva Unnunkosken laiturissa
Aiheesta muualla > Kirjallisuutta

Junkkari, Hellin ym. (toim.): Unnunkoski, kylä Vuoksen varrella : kyläkirja. Jorma Kohonen, 1998. ISBN 952-91-0336-0.
Fritz G. A. Kraemer

Pentagonin strategisti Fritz G.A. Kraemer vasemmalle, Yhdysvaltain kansallisen turvallisuuden neuvonantaja Henry Kissinger keskellä ja Yhdysvaltain presidentti Richard Nixon oikealla. Kuva on otettu Valkoisen talon Oval Officessa Washingtonissa.
Fritz Gustav Anton Kraemer (3. heinäkuuta 1908 Essen, Saksan keisarikunta – 8. syyskuuta 2003, Washington (DC), Yhdysvallat) oli yhdysvaltalainen Pentagonin vanhempi siviilineuvonantaja, Valkoisen talon neuvonantaja, professori, tohtori ja everstiluutnantti, joka tunnetaan ulkoministeri Henry Kissingerin ja kenraali Alexander Haigin löytäjänä ja mentorina. Kraemeria on kuvailtu aidoksi tohtori Outolemmeksi ja Kissingerin Kissingeriksi.
Perhe

Kraemerin vanhemmat olivat valtionsyyttäjä Georg Kraemer ja tehtailijan tytär Anna Johanna Kraemer (ent. Goldschmidt), jotka olivat juutalaisia, mutta kääntyivät luterilaiseen uskoon paetakseen natsi-Saksan juutalaisvainoja. Fritz Kraemer kääntyi myös luterilaiseen uskoon. Kraemer avioitui ruotsalaisen Britta Bjorkanderin kanssa vuonna 1933. Sven Kraemer on heidän lapsensa.
Koulutus

Kraemer opiskeli Arndtin lukiossa Berliinissä, London School of Economicsissa, Frankfurtin yliopistossa ja Geneven yliopistossa. Kraemer suoritti oikeustieteen tohtorin tutkinnon Frankfurtin yliopistossa vuonna 1931 ja valtiotieteen tohtorin tutkinnon Rooman yliopistossa vuonna 1934.
Kansainliitto ja toinen maailmansota

Kraemer toimi Kansainliiton oikeusinstituutin vanhempana oikeusneuvonantajana Roomassa 1930-luvulla. Hän pakeni Yhdysvaltoihin toisen maailmansodan ja juutalaisvainojen takia vuonna 1939. Kraemer vastusti fasismia ja kommunismia. Hän sai Yhdysvaltain kansalaisuuden vuonna 1943 ja osallistui toiseen maailmansotaan Yhdysvaltain armeijan 84. jalkaväkidivisioonassa. Hän oli Ritchie Boys -tiedusteluosaston jäsen. Kraemer rekrytoi Henry Kissingerin armeijan divisioonaan vuonna 1944. Kraemer osallistui Ardennien taisteluun, sekä taisteluihin Ruhrin ja Reininmaan alueilla. Sodan jälkeen hän toimi muutaman vuoden ajan tiedustelutehtävissä Saksassa. Hän palasi Yhdysvaltoihin vuonna 1947 ja erosi armeijan palveluksesta vuonna 1948. Hän sai Bronze Star -sotilasansiomitalin. Kraemer poistui armeijan reservistä everstiluutnanttina vuonna 1968.
Ura Pentagonissa ja Valkoisessa talossa

Kraemer palasi Washingtoniin vuonna 1947. Hän toimi Yhdysvaltain armeijan esikuntapäällikön vanhempana siviilineuvonantajana 1950-luvulta lähtien. Kraemer vaikutti myös Yhdysvaltain puolustusministeriön toimintaan. Kraemer toimi Valkoisen talon kansallisen turvallisuusneuvoston jäsenenä.
Uuskonservatiivisen ulkopolitiikan kummisetä

Häntä on luonnehdittu Yhdysvaltain ulkopolitiikan uuskonservatiivisen liikkeen kummisedäksi, mutta hän ei koskaan ollut liikkeen jäsen. "Rauha voiman kautta" (eng. peace through strength) oli Kraemerin ohjenuora ja hän julisti oppiaan vuosikymmenien ajan. Kraemer vaikutti Yhdysvaltain presidentti Ronald Reaganin ulkopolitiikkaan, jolla oli vaikutusta kylmän sodan päättämisessä. Kraemer jätti pysyvän vaikutuksen Yhdysvaltain ulkopolitiikkaan, koska hänen vaikutus näkyi vuosikymmeniä myöhemmin presidentti Barack Obaman ja presidentti Donald Trumpin ulkopolitiikassa.
Yksityisenä neuvonantajana ja vierailevana professorina

Kraemer jäi eläkkeelle Pentagonin tehtävästä vuonna 1978. Hän perusti konsulttiyrityksen ja toimi vierailevana professorina Johns Hopkinsin yliopistossa. Hän isännöi yhteistyökumppaneita Washingtonin kodissa ja vapaa-ajan asunnolla Sveitsissä. Hän perusti entisen oppilaansa, tohtori Hubertus Hoffmannin kanssa The World Security Network Foundation (WSN) -ajatushautomon New Yorkissa vuonna 2001. Ajatushautomo keskittyi maailmanpolitiikan kysymyksiin. WSN rakensi oman sosiaalisen median alustan, jonka turvin ajatushautomo kykeni laajentamaan verkostojaan ympäri maailman. WSN:n jäsenet asiantuntijat koostuivat ministereistä, korkea-arvoisista virkamiehistä, parlamentaarikoista, entisistä kenraaleista ja amiraaleista, tutkijoista, kirjailijoista, toimittajista ja elinkeinoelämän edustajista.
Mentorina

Kraemer oli lahjakkuuksien etsijä ja mentori. Kraemer tutustui Kissingeriin toisen maailmansodan aikana. Toisen maailmansodan jälkeen Kissinger keskittyi kauppatieteisiin, mutta Kraemer kannusti Kissingeriä vaihtamaan opinnot valtio-oppiin. Hän kannusti Kissingeriä siirtymään Harvardin yliopistoon, sekä hän vaikutti Kissingerin kandidaatin ja maisteritason opinnäytetöihin. "Kraemer muovasi lukemistani ja ajatteluani, vaikutti yliopistovalintaani, herätti kiinnostukseni poliittiseen filosofiaan ja historiaan, innoitti sekä kandidaatin- että jatko-opintojeni opinnäytetöitä ja hänestä tuli olennainen ja korvaamaton osa elämääni", Kissinger sanoi muistopuheessaan.
Kraemerin ja Kissingerin tiet erkanivat vuosikymmeniksi, koska Kissinger siirtyi harjoittamaan liennytystä Vietnamin, Neuvostoliiton ja Kiinan suuntaan vuodesta 1972. Kraemer ei hyväksynyt Kissingerin uutta linjaa, jota hän piti heikkouden osoituksena. Tiet yhdistyivät uudelleen, kun Kissinger otti yhteyttä Kraemeriin ja palautti suhteet ennalleen.
Kraemer oli myös kenraali, ulkoministeri Alexander Haigin, kenraali Creighton Abramsin, kenraaliluutnantti Vernon Waltersin ja kenraalimajuri Edward Lansdalen löytäjä ja mentori. Hän vaikutti varapresidentti Dick Cheneyn, puolustusministeri James R. Schlesingerin, puolustusministeri Donald Rumsfeldin, varapuolustusministeri Richard Perlen, varapuolustusministeri Paul Wolfowitzin, alivaltiosihteeri Douglas Feithin ja muiden Yhdysvaltain presidentti George H.W. Bushin ja presidentti George W. Bushin aikaisten vaikuttajien toimintaan.
Kraemer opetti, mentoroi ja inspiroi poliitikkoja, virkamiehiä, upseereita, yksityishenkilöitä ja Yhdysvaltain presidenttejä kuuden vuosikymmenen ajan. Kraemer vaikutti kymmenen Yhdysvaltain presidentin aikana.
"Kraemer oli suurin yksittäinen vaikuttaja kehitysvuosinani. Poikkeuksellinen mies, joka tulee olemaan osa elämääni niin kauan kuin vedän henkeä", sanoi Kissinger.
Luonne

Kraemeria on kutsuttu aidoksi "tohtori Outolemmeksi" ja "Kissingerin Kissingeriksi". Hän käytti monokkelia, mikä oli hänen tuotemerkki. Kraemer oli luonteeltaan leiskuva.
United Buddy Bears

One-World Buddy Bear
United Buddy Bears tarkoittaa 150 karhupatsasta, joista jokaisen on maalannut taiteilija eri YK:n jäsenmaasta maan oman tyylin mukaisesti. Karhut seisovat käsi kädessä, minkä on tarkoitus kuvata yhteisymmärrystä kansojen ja kulttuurien välillä. Jokainen karhu on koristeltu tyylillä, joka heijastaa kunkin yksittäisen taiteilijan kotimaata.
Berliinissä järjestettiin vuonna 2001 Open-Air-Galerie, jossa oli useampia satoja oikeankokoisia karhupatsaita. Tämän tapahtuman pohjalta kehittyi idea nimeltä United Buddy Bears.
Eva ja Klaus Herlitz halusivat pystyttää Berliiniin teoksen, joka muistuttaa kansainvälisestä yhteisymmärryksestä. Heidän ajatuksensa toteutui vuonna 2002 Saksan ulkoministeriön ja monien Yhdistyneiden kansakuntien tunnustamien maiden suurlähetystöjen avustuksella. Taideteos koostui 125:stä piirissä seisovasta karhupatsaasta, jotka pitävät toisiaan kädestä. Teos oli viisi kuukautta esillä Brandenburgin portin viereisellä aukiolla. Yli 1,5 miljoonaa ihmistä näki United Buddy Bears -näyttelyn ensimmäisen vuoden aikana. Peter Ustinovin lehdistötilaisuudessa Berliinissä kutsuman loppuhuutokaupan tuloksena UNICEF sai noin 200 000 euroa.
United Buddy Bears -kiertueet

United Buddy Bears
Berliini 2006.
United Buddy Bears
Jerusalem 2007.
United Buddy Bears
Varsova 2008.
United Buddy Bears
Helsinki, Senaatintori 2010
United Buddy Bears
Pariisi 2012.
United Buddy Bears
Rio de Janeiro 2014.
United Buddy Bears
Havanna 2015.
United Buddy Bears
Berliini 2017.
United Buddy Bears
Riika 2018.
United Buddy Bears
Berliini 2020/ 2021.
United Buddy Bears -teos sai kutsuja moniin maailman metropoleihin. Taiteilijat kaikkialta maailmasta alkoivat suunnitella uusia karhuja. Vuosien 2002 ja 2003 Berliinin näyttelyiden jälkeen taideteos on kiertänyt kaikilla viidellä mantereella, muun muassa:
2004 Kitzbühel, Hongkong, Istanbul
2005 Tokio, Soul,
2006 Sydney, Berliini, Wien,
2007 Kairo, Jerusalem,
2008 Varsova, Stuttgart, Pjongjang,
2009 Buenos Aires, Montevideo,
2010 Berliini, Astana, Helsinki (Senaatintori)
2011 Sofia, Berliini, Kuala Lumpur
2012 New Delhi, Pietari, Pariisi
2013 Jekaterinburg
2014 Rio de Janeiro
2015 Havanna, Santiago de Chile
2016 Penang
2017 Berliini
2018 Riika
2019 Guatemalaan
2020 Tierpark Berlin
Seuraavia näyttelyjä on suunniteltu muun muassa Roomaan, Lontooseen, Singaporeen ja useampaan eri kaupunkiin USA:ssa.
Näyttely on saanut tukea tunnetuilta UNICEFin hyvän tahdon lähettiläiltä kuten Sir Peter Ustinovilta, Jackie Chanilta ja Mia Farrow'lta. Saksan presidentti Horst Köhler, Japanin pääministeri Junichiro Koizumi, Australian presidentti John Howard sekä Egyptin presidentin puoliso lady Suzanne Mubarak ovat kaikki osaltaan tukeneet näyttelyjen järjestämistä.
Osallistuvat taiteilijat

Jokaisen 150 karhusta on maalannut erimaalainen taiteilija. 
Tähän mennessä hankkeeseen on osallistunut yli 300 taiteilijaa kaikkialta maailmasta. Joka kerta kun maa päättää luovuttaa uuden karhun, vanha karhu huutokaupataan lasten avustusjärjestön hyväksi.
Suomalainen Mirka Raito on koristellut jo kaksi United Buddy Bearsia Suomen osalta. Ensimmäinen karhu huutokaupattiin UNICEFin hyväksi vuonna 2002. Toinen karhu ollut vuodesta 2003 maailmankiertueella ja on siten kiertänyt näytteillä jo viidessä maanosassa.
Symbolista suvaitsevaisuutta

Näyttelyn on avannut säännönmukaisesti kunkin kaupungin kaupunginjohtaja – tai usein myös maan presidentti.
2003 Berliini: Sir Peter Ustinov avasi toisen näyttelyn, jossa oli läsnä yli 70 suurlähettilästä ja hän huomautti, miten tärkeää on myös Irakin mukanaolo piirissä.
2004 Hongkong: Jackie Chan huomasi United Buddy Bears -näyttelyn Berliinissä vuonna 2003. Hänen aloitteestaan tämä kansainvälinen näyttely järjestettiin vuotta myöhemmin Hongkongissa. Jackie Chan oli näyttelyn suojelija. Yli 3 000 VIP-henkilöä politiikan, liike-elämän ja kulttuurin aloilta osallistui avajaisiin.
2005 Soul: Kaksi pohjoiskorealaista taiteilijaa tuli ennen Etelä-Korean näyttelyä Kiinan kautta Saksaan, jossa he maalasivat United Buddy Bear -hahmon omalle maalleen. Tämä mahdollisti sen, että taidenäyttelyn aikana Etelä- ja Pohjois-Korea seisoivat ensimmäisen kerran "käsi kädessä" rinnakkain tasavertaisina.
2007 Jerusalem: Kaikki arabimaailman maat olivat mukana suvaitsevaisuuden piirissä – myös Palestiina ja Iran. Kaikki nämä karhut seisoivat samalla tasolla Israelin, USA:n, Venäjän ja Kiinan kanssa. Tämä oli erityinen symboli suvaitsevaisuudelle.
2008 Pjongjang: Tämä oli ensimmäinen ulkomainen näyttely, joka järjestettiin Pohjois-Koreassa ja johon pääsi jokainen kansalainen. Kansainvälisiä suhteita hoitava Deutsche Institut kirjoitti siitä 20. lokakuuta 2008: «Pjongjangin näyttely ei varmasti muuta maailmaa, mutta se muuttaa Pohjois-Koreaa vahvasti.»
Hyväntekeväisyys

Buddy Bear -karhujen tuotolla tuetaan paikallisia lastensuojelujärjestöjä eri puolilla maailmaa. UNICEF ja muut lastensuojelujärjestöt ovat tähän mennessä saaneet lahjoituksina ja huutokauppatuottoina yli 2,3 miljoonaa euroa.
Aiheesta muualla

Kuvia tai muita tiedostoja aiheesta United Buddy Bears Wikimedia Commonsissa
United Buddy Bears, virallinen kotisivu
virallinen kotisivu suomen (Arkistoitu – Internet Archive)
United Buddy Bears Helsingissä 2010
Jackie Chan ja United Buddy Bears
The Golden Buddy Bears
Ušatšy

| Ušatšy, Ušatši (Ушачы, Ушачи) |
| --- | --- |
 vaakuna
 Ušatšy, Ušatši
 Koordinaatit: 55°10′46″N, 28°37′02″E 
Valtio:   Valko-Venäjä
Alue:  Vitsebskin alue
Korkeus:  noin 130–165 m
Väkiluku (10/2009):  5 514
Aikavyöhyke:  UTC+3
 
 ushachi.vitebsk-region.gov.by/en 
Infobox OKVirheellinen NIMI-arvo: 
Ušatšy (valkoven. Ушачы) eli Ušatši (ven. Ушачи) on kaupunkityyppinen taajama ja maaseutuvaltainen hallintopiiri (ven. Ушачский район, Ušatšski raion) Valko-Venäjän Vitsebskin maakunnan keskiosissa linnuntietä noin 40 kilometriä Navapolatskin eteläpuolella. Vuoden 2009 väestönlaskennan mukaan Ušatšyn kaupunkimaisessa taajamassa asui 5 514 ja koko piirissä 15 970 ihmistä.
Maantieyhteyksistä tärkeimpiä ovat hallintopiirin pohjois-eteläsuuntaisesti halkaiseva kantatie P46 (Venäjän raja–Polatsk–Ušatšyn piiri–Lepel) sekä Ušatšyn keskustaajamasta itään Bešankovitšyyn johtava pienempi P113-kantatie. Väinäjoki toimii hallintopiirin itäisenä rajana.
Aiheesta muualla

Lyhyt kuvaus taajamasta (englanniksi) (BYcity.org)
Ушачский район - Lyhyet artikkelit kaupunkimaisista taajamasta ja hallintopiiristä (venäjäksi) (dorogiby.info)
Taajaman keskustan kartta (venäjäksi) (BYcity.org)
Perustietoa hallintpiiristä (venäjäksi) (emaps-online.com)
WikiMapia karttalinkki taajamasta ympäristöineen, kohteiden selitykset pääosin (englanniksi) tai (venäjäksi)
Neuvostoliiton aikaista topografiakarttaa alueesta (venäjäksi)
Piirin perustietoja ja yleiskartta (venäjäksi) (emaps-online.com)
Kuvia hallintopiirista (venäjäksi) (globus.tut.by)
Kuvia hallintopiirista (englanniksi), (puolaksi), (valkovenäjäksi) ja (venäjäksi) (radzima.org)
Urajärven kartano

Kartanon pihapiiriä kesällä 2015.
Urajärven kartano on Päijät-Hämeessä Asikkalan Urajärvellä sijaitseva kartano. Kartanon vuonna 1806 rakennettu kaksikerroksinen päärakennus edustaa empiretyyliä, ja siihen on sisustettu suvun viimeisten edustajien, naimattomien sisarusten Lilly (1849–1917) ja Hugo (1851–1915) von Heidemanin koti 1900-luvun alun asussa. He testamenttasivat kotikartanonsa ylläpidettäväksi kartanomuseona. Kartanon yläkerta on ollut aina asumaton ja kylmillään.
Urajärven kartanomuseo on yksi Suomen vanhimmista kartanomuseoista, avattu vuonna 1928.
Museota ylläpiti vuosina 1928-1986 Suomen muinaismuistoyhdistys ja vuosina 1986-2015 Museovirasto. Sen jälkeen museota on ylläpitänyt Urajärven kartanon ystävät ry.
Museo oli suljettuna 2008–2013 tutkimus- ja kunnostustöiden vuoksi ja avattiin uudelleen kesällä 2013. Vuodesta 2016 lähtien kartanossa on järjestetty opastustoimintaa, ja se on auki toukokuusta syyskuuhun.
Pihapiirissä olevaan sivurakennukseen sisarukset perustivat museon jo elinaikanaan 1900-luvun alussa ja kutsuivat sitä ”muistojen hiljaiseksi taloksi”. Pihapiirissä on myös näköalapaikka Valhalla vuonna 1913 pystytetty puolikaaren muotoisine pylväikköineen.
Urajärven kartano on luokiteltu Suomen valtakunnallisesti merkittäviin rakennettuihin kulttuuriympäristöihin.
Historiaa

Urajärven kartano oli yksi viidestä maatilasta, jotka luutnantti Berent Möller otti viljelykseen saatuaan ne lahjoituksina vuonna 1649. Tila oli tuolloin kuuden manttaalin eli 10 700 hehtaarin kokoinen. Vuonna 1672 Möller myi kartanon everstiluutnantti Georg Heidemanille, jonka suvun hallussa kartano pysyi vuoteen 1917.
Kaikki seitsemän poikaansa menetettyään Georg Heideman adoptoi suvun toisesta haarasta Henrik Julius Heidemanin, jonka pojasta Henrik Jürgen (Georg) Heidemanista (k. 1748) alkaa suvun suomalainen haara. Hänen pojistaan vain Carl Christoffer sai lapsia, kaksi poikaa. Heistä nuorempi, Georg Henrik von Heideman ja hänen vaimonsa Sofia Helena Jandolin ottivat Urajärven asuttavakseen 1789. Kartanonherra sai maanviljelysneuvoksen arvon. Yksi hänen neljästä pojastaan, vänrikki Axel Fredrik von Heideman (1803–1867) oli seuraava Urajärven kartanonherra. Axelin ainoat lapset olivat Lilly ja Hugo, jotka asuivat kartanossa kahdestaan kuolemaansa asti. Lakitiedettä opiskellut Hugo edusti sukuaan säätyvaltiopäivillä ja kuului perustuslakivaliokuntaan, mutta antautui muuten runouden ja musiikin harrastamiselle. Lilly von Heideman toimi englannin kielen opettajana Heinolan ruotsalaisessa reaalikoulussa.
Sisarukset testamenttasivat kartanon Suomen muinaismuistoyhdistykselle, ja se avattiin yleisölle museona 1928. Taloustilanteensa vuoksi yhdistys vuokrasi 1950-luvulla kartanon suuren kivinavetan Helsingin yliopiston varastokirjastoksi. Kirjastoa laajennettiin ja sen oheen rakennettiin asuntoja henkilökunnalle ja tutkijoille.
Vuonna 1986 Suomen Muinaismuistoyhdistys luovutti Urajärven kartanon Museovirastolle, joka päätti joulukuussa 2015 sulkea sen. 2015–2016 vuodenvaihteessa perustettu Urajärven kartanon ystävät ry aloitti museotoiminnan ylläpitämisen.
Kuvia

Urajärven kartanon sisätiloja.
Urajärven kartanon kahvilarakennus
Urajärven kartanon matkailumaja
Urajärven kartanon puistossa sijaitseva Valhalla-pylväikkö.
Urajärven kartanon aittarivi
Aiheesta muualla

Kuvia tai muita tiedostoja aiheesta Urajärven kartano Wikimedia Commonsissa
U. T. Sirelius : Uutta matkailijoille. Kuvia Urajärven kartanomuseosta, Suomen Kuvalehti, 16.06.1928, nro 25, s. 20, Kansalliskirjaston digitaaliset aineistot
Urajärven Humiseva harju, Kuva, 03.08.1938, nro 16, s. 34, Kansalliskirjaston digitaaliset aineistot